b'\n_START_ARTICLE_\nLois McMaster Bujold\n_START_SECTION_\nBiografie\n_START_PARAGRAPH_\nBujold este fiica lui Robert Charles McMaster \xc8\x99i atribuie st\xc3\xa2rnirea interesului pentru science fiction, precum \xc8\x99i unele aspecte ale Sag\xc4\x83i Vorkosigan, influen\xc8\x9bei lui. El a fost editor la Nondestructive Testing Handbook, cunoscut\xc4\x83 mai mult sub numele McMaster on Materials._NEWLINE_Bujold scrie c\xc4\x83 experien\xc8\x9ba cre\xc8\x99terii al\xc4\x83turi de un tat\xc4\x83 faimos este reflectat\xc4\x83 \xc3\xaen experien\xc8\x9bele personajelor sale Miles \xc8\x99i Fiametta, care cresc \xc3\xaen umbra unui "om celebru". Observ\xc3\xa2nd c\xc4\x83 tendin\xc8\x9ba apare la ambele genuri, ea se \xc3\xaentreab\xc4\x83 de ce se folose\xc8\x99te mereu titulatura "sindromul fiului omului celebru" \xc8\x99i niciodat\xc4\x83 aceea de "sindromul fiicei omului celebru"._NEWLINE_Fratele ei este, la fel ca tat\xc4\x83l lor, inginer, ajut\xc3\xa2nd-o cu detalii tehnice la scrierea c\xc4\x83r\xc8\x9bii Falling Free. \xc3\x8en prezent, Bujold tr\xc4\x83ie\xc8\x99te \xc3\xaen Minnesota, are doi copii \xc8\x99i este divor\xc8\x9bat\xc4\x83.\n_START_SECTION_\nScience fiction\n_START_PARAGRAPH_\nLois Bujold a scris trei c\xc4\x83r\xc8\x9bi (Cioburi de onoare, The Warrior\'s Apprentice \xc8\x99i Ethan of Athos) \xc3\xaenainte ca The Warrior\'s Apprentice s\xc4\x83 fie acceptat\xc4\x83, dup\xc4\x83 patru refuzuri. Cartea a fost prima achizi\xc8\x9bionat\xc4\x83 de o editur\xc4\x83, \xc3\xaens\xc4\x83 nu a fost nici prima carte din saga Vorkosigan scris\xc4\x83 de Bujold, nici prima carte publicat\xc4\x83. Calitatea ei i-a determinat pe cei de la Baen Books s\xc4\x83 semneze un contract pentru trei c\xc4\x83r\xc8\x9bi \xc8\x99i, astfel, \xc8\x99i-a \xc3\xaenceput cariera de scriitoare SF._NEWLINE_Bujold este faimoas\xc4\x83 pentru saga Vorkosigan, o serie de romane al c\xc4\x83rei erou este Miles Vorkosigan (un spion de pe planeta Barrayar) \xc8\x99i a c\xc4\x83rei ac\xc8\x9biune se petrece aproximativ peste 1.000 de ani. Primele titluri apar\xc8\x9bin tradi\xc8\x9biei space opera, cu b\xc4\x83t\xc4\x83lii, conspira\xc8\x9bii \xc8\x99i r\xc4\x83sturn\xc4\x83ri de situa\xc8\x9bie, \xc3\xaen timp ce \xc3\xaen volumele mai recente Miles devine mai cur\xc3\xa2nd un detectiv. \xc3\x8en A Civil Campaign, Bujold exploreaz\xc4\x83 un alt gen: o poveste de dragoste din \xc3\xaenalta societate, un omagiu adus romancierei Georgette Heyer (dup\xc4\x83 cum se men\xc8\x9bioneaz\xc4\x83 \xc8\x99i \xc3\xaen dedica\xc8\x9bie). Elementul central al c\xc4\x83r\xc8\x9bii \xc3\xael reprezint\xc4\x83 o serat\xc4\x83 cu ne\xc3\xaen\xc8\x9belegeri \xc8\x99i dialoguri care justific\xc4\x83 subtitlul "A Comedy of Biology and Manners"._NEWLINE_Autoarea a declarat c\xc4\x83 structura seriei este modelat\xc4\x83 dup\xc4\x83 cea a c\xc4\x83r\xc8\x9bilor lui Horatio Hornblower, document\xc3\xa2nd via\xc8\x9ba unei singure persoane. Prin temele abordate, ea reflect\xc4\x83 \xc8\x99i personajul misterios al lui Dorothy L. Sayers, Lord Peter Wimsey. Bujold a mai spus c\xc4\x83 o parte din provocarea de a scrie o serie o constituie faptul c\xc4\x83 mul\xc8\x9bi cititori vor citi c\xc4\x83r\xc8\x9bile \xc3\xaentr-o ordine aleatoare, a\xc8\x99a \xc3\xaenc\xc3\xa2t trebuie furnizate suficiente detalii \xc3\xaen fiecare dintre ele, f\xc4\x83r\xc4\x83 o repeti\xc8\x9bie excesiv\xc4\x83. Majoritatea edit\xc4\x83rilor recente ale c\xc4\x83r\xc8\x9bilor Vorkosigan nu includ la sf\xc3\xa2r\xc8\x99it o anex\xc4\x83 cu cronologia intern\xc4\x83 a seriei.\n_START_SECTION_\nFantasy\n_START_PARAGRAPH_\nBujold a dorit s\xc4\x83 p\xc4\x83trund\xc4\x83 \xc8\x99i \xc3\xaen genul fantasy, prima sa tentativ\xc4\x83 fiind The Spirit Ring. Ofertele primite pentru carte au fost slabe, a\xc8\x99a \xc3\xaenc\xc3\xa2t scriitoarea a revenit la Baen Books, unde Jim Baen a cump\xc4\x83rat-o la un pre\xc8\x9b corect \xc8\x99i cu promisiunea unor noi c\xc4\x83r\xc8\x9bi din seria Vorkosigan. Bujold a numit acea experien\xc8\x9b\xc4\x83, \xc3\xaempreun\xc4\x83 cu v\xc3\xa2nz\xc4\x83rile mediocre \xc8\x99i lipsa aprecierii criticilor, "foatze educativ\xc4\x83"._NEWLINE_Ea nu a mai \xc3\xaencercat s\xc4\x83 p\xc4\x83trund\xc4\x83 pe pia\xc8\x9ba fantasy dec\xc3\xa2t peste aproape un deceniu cu Blestemul Chalionului. Cartea s-a bucurat de un succes comercial \xc8\x99i de critic\xc4\x83 apreciabil. Lumea fantastic\xc4\x83 a Chalionului a luat na\xc8\x99tere \xc3\xaen urma unui curs despre Spania medieval\xc4\x83 la care a participat \xc3\xaen timpul liber la Universitatea din Minnesota._NEWLINE_Urm\xc4\x83toarea lume fantastic\xc4\x83 pe care a creat-o a fost cea din The Sharing Knife, pentru care s-a inspirat din peisajele cu care a crescut \xc3\xaen centrul statului Ohio. Ea a afirmat c\xc4\x83 primii cititori care au lecturat manuscrisul au declarat c\xc4\x83 le-a descris exact \xc8\x99i c\xc4\x83 au recunoscut statul Ohio din descrieri \xc8\x99i dialect. Bujold a declarat c\xc4\x83 dialectul "fermierilor" este cel cu care a crescut.'